[pic] | EUROOPAN YHTEISÖJEN KOMISSIO |

Bryssel 11.3.2008

KOM(2008) 143 lopullinen

2006/0145 (COD)

KOMISSION TIEDONANTO EUROOPAN PARLAMENTILLE

EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi elintarvikelisäaineista

(komission esittämä)

2006/0145 (COD)

KOMISSION TIEDONANTO EUROOPAN PARLAMENTILLE

EY:n perustamissopimuksen 251 artiklan 2 kohdan toisen alakohdan mukaisestineuvoston vahvistamasta yhteisestä kannastaEuroopan parlamentin ja neuvoston asetuksen antamiseksi elintarvikelisäaineista

1. TAUSTA

Päivä, jona ehdotus on toimitettu Euroopan parlamentille ja neuvostolle (asiakirja KOM(2006) 428 lopullinen – 2006/0145 COD): | 28. heinäkuuta 2006 |

Euroopan talous- ja sosiaalikomitea antoi lausuntonsa: | 25. huhtikuuta 2007 |

Euroopan parlamentti antoi lausuntonsa ensimmäisessä käsittelyssä: | 10. heinäkuuta 2007 |

Muutetun ehdotuksen toimituspäivä: | 24. lokakuuta 2007 |

Poliittinen yhteisymmärrys saavutettiin: | 17. joulukuuta 2007 |

Päivä, jona yhteinen kanta on vahvistettu: | 10. maaliskuuta 2008 |

2. KOMISSION EHDOTUKSEN TARKOITUS

Komissio ilmoitti valkoisessa kirjassa elintarvikkeiden turvallisuudesta (KOM (1999) 719 lopullinen), että se päivittäisi ja yksinkertaistaisi nykyistä lainsäädäntöä elintarvikelisäaineiden osalta (valkoisen kirjan toimi 11). Tämän ehdotuksen tavoitteet ovat seuraavat:

- yksinkertaistetaan elintarvikelisäaineita koskevaa lainsäädäntöä vahvistamalla yhdessä säädöksessä alan periaatteet, menettelyt ja hyväksynnät

- annetaan komissiolle valtuudet päivittää yhteisössä hyväksyttyjen elintarvikelisäaineiden luetteloa

- kuullaan Euroopan elintarviketurvallisuusviranomaista (EFSA) elintarvikelisäaineiden turvallisuusarvioinnin yhteydessä

- perustetaan nykyisten elintarvikelisäaineiden uudelleenarviointiohjelma

- vaaditaan muuntogeenisistä elintarvikkeista ja rehuista 22. syyskuuta 2003 annetun Euroopan parlamentin ja neuvoston asetuksen (EY) N:o 1829/2003 mukaisesti sellaisten lisäaineiden hyväksymistä, jotka koostuvat, joihin sisältyy tai jotka on valmistettu muuntogeenisestä organismista.

3. YHTEISTÄ KANTAA KOSKEVAT HUOMIOT

3.1. Yleinen huomautus

Komissio antaa tukensa yhteiselle kannalle, jonka neuvosto hyväksyi 10. maaliskuuta 2008. Se vastaa tavoitteiltaan ja lähestymistavaltaan komission alkuperäistä ehdotusta ja kuvastaa Euroopan parlamentin ehdottamien useiden tarkistusten periaatteita.

3.2. Euroopan parlamentin ensimmäisessä käsittelyssä tekemät tarkistukset, jotka komissio on hyväksynyt ja jotka vastaavat yhteistä kantaa

Yhteinen kanta kuvastaa hengeltään useimpia niistä 39:stä tarkistuksesta, jotka komissio hyväksyi kokonaan, osittain, periaatteessa tai edellyttäen, että niiden sanamuotoa muutetaan.

Elintarvikelisäaineiden hyväksymisperusteiden, ja erityisesti kuluttajan harhaanjohtamiselle annetun merkityksen osalta yhteiseen kantaan on sisällytetty muutoksia, joilla otetaan huomioon jotkin Euroopan parlamentin tarkistuksissa 3 ja 30 esille tuoduista näkökohdista.

Yhteiseen kantaan sisältyy myös tarkistuksia (johdanto-osan 7 kappaleessa sekä 1 ja 6 artiklassa), joissa kuvastuu se, että on oikeutettua ottaa ympäristövaikutukset huomioon, vaikka ne eivät sisälly elintarvikelisäaineiden hyväksymistä koskeviin yleisiin edellytyksiin. Kun esimerkiksi havaitaan haitallisia ympäristövaikutuksia, ne voidaan ottaa huomioon käyttöä koskevien edellytysten hyväksymisen tai tarkistamisen yhteydessä. Muutoksiin kuuluu viittauksia yleiseen elintarvikelainsäädäntöön sisältyviin muihin periaatteisiin, eli siihen, että elintarvikkeissa käytettyjä elintarvikelisäaineita koskevilla säännöillä on varmistettava sisämarkkinoiden tehokas toiminta sekä ihmisten terveyden ja kuluttajansuojan korkea taso, mukaan luettuna hyvän kauppatavan mukainen elintarvikekauppa, ympäristö huomioon ottaen. Näissä muutoksissa näkyvät Euroopan parlamentin tarkistuksiin 1, 7 ja 25 sisältyvät ympäristönäkökohdat. Myös yhteisen kannan johdanto-osan 7 kappaletta on muutettu mahdollisesti allergiaa aiheuttavien elintarvikelisäaineiden käytön osalta; tämä muutos kuvastaa jossain määrin Euroopan parlamentin tarkistukseen 1 sisältyvää periaatetta.

Neuvosto on ehdottanut ehdotuksen muuttamista siten, että quantum satis -periaatteen määritelmä sisällytetään 3 artiklaan, ja on tehnyt tästä johtuvia muutoksia artiklaan 11. Euroopan parlamentti ehdotti samanlaisia muutoksia tarkistuksissa 21 ja 36. Komissio voi hyväksyä nämä ehdotukset sillä edellytyksellä, että niihin tehdään kielellisiä muutoksia, jotka sisältyvät komission muutetun ehdotuksen 3 ja 12 artiklaan.

Yhteisen kannan uudessa 5 artiklassa selvitetään, että elintarvikelisäainetta tai elintarviketta, jossa on käytetty elintarvikelisäainetta, ei saa saattaa markkinoille, jos sen käyttö ei ole asetuksen mukaista. Euroopan parlamentti pyysi tätä selvennystä tarkistuksissa 9 ja 22.

Mitä tulee ehdotetun asetuksen ja muuntogeenisiä elintarvikkeita ja rehuja koskevan asetuksen (EY) N:o 1829/2003 vuorovaikutukseen, Euroopan parlamentti selvensi tarkistuksissa 4, 38 ja 63, että näiden kahden asetuksen mukaiset arviointi- ja hyväksyntä menettelyt voidaan hoitaa samanaikaisesti. Tämä tärkeä periaate kuvastuu myös yhteisessä kannassa.

Yhteisen kannan johdanto-osan 20 ja 21 kappaletta ja useita sen artikloita on muutettu, jotta voitaisiin ottaa käyttöön valvonnan käsittävä sääntelymenettely ja yleisesti yhdenmukaistaa ehdotettua asetusta menettelystä komissiolle siirrettyä täytäntöönpanovaltaa käytettäessä tehdyn neuvoston päätöksen 1999/468/EY muuttamisesta tehdyn neuvoston päätöksen 2006/512/EY kanssa. Nämä säännökset ovat yhteensopivia tätä aihetta käsittelevien Euroopan parlamentin tarkistusten 64rev, 47, 48, 67rev, 79, 68rev, 80, 51 ja 69rev kanssa; erona on kuitenkin, että yhteiseen kantaan sisältyy määräaikojen lyhentämisen käyttö joissakin tapauksessa. Tämä seikka ei kuvastunut komission muutetussa ehdotuksessa.

Yhteiseen kantaan sisältyy 28 artiklassa säännös, jolla selvennetään, että siirrettäessä nykyisiä hyväksyttyjä elintarvikelisäaineita uusiin liitteisiin ei pitäisi siirtää sellaisia elintarvikelisäaineita tai niiden käyttöjä, jotka eivät enää ole tarpeellisia. Tämä kuvastaa Euroopan parlamentin tarkistuksen 55 periaatetta. Yhteisessä kannassa kuvastuu vastaavasti 28 artiklaan tarvittava muutos, joka on seurausta siitä, että aromien elintarvikelisäaineet on päätetty sisällyttää asetuksen liitteeseen III liitteen II sijaan. Euroopan parlamentti ehdotti tätä periaatetta tarkistuksissa 58 ja 59.

3.3. Euroopan parlamentin ensimmäisessä käsittelyssä tekemät tarkistukset, jotka komissio on hyväksynyt mutta joita ei ole sisällytetty yhteiseen kantaan

Euroopan parlamentin tarkistuksessa 28 ehdotettiin, että elintarvikelisäaineiden hyväksynnöissä viitataan asetuksessa mainittujen perusteiden tarkasteluun ja päätöksen syihin. Muutetussa ehdotuksessaan komissio hyväksyi muutoksen periaatteen, jonka mukaan kaikissa elintarvikelisäaineiden hyväksynnöissä olisi selvitettävä päätöksen perusteet, ja sisällytti muutettuun ehdotukseen tämän vuoksi uuden johdanto-osan 8 kappaleen.

3.4. Neuvoston esittämät uudet säännökset, jotka komissio on hyväksynyt

Kuten kaikki elintarvikelisäaineet myös niiden makeutusaineiden turvallisuus, joita käytetään pöydässä käytettäviin makeutusaineisiin, arvioidaan ennen kuin niille myönnetään lupa. Kuluttajille elintarvikkeiden pakkausmerkinnöissä tarjottavien tietojen pitäisi olla selkeitä ja helposti ymmärrettäviä. Jos saatavilla on näyttöä siitä, että tietyt kuluttajaryhmät ylittävät hyväksyttävän päiväsaannin pöydässä käytettävien makeutusaineiden käytön vuoksi, voitaisiin paikallisesti käyttää muita ei-lainsäädännöllisiä keinoja, joilla kuluttajille tarjotaan tarvittavat tiedot. Voidaan panna merkille, että osa valmistajista tarjoaa jo nyt pakkausmerkintöjen ulkopuolista tietoa. Yhteiseen kantaan sisällytetty tarkistus (johdanto-osan 18 kappale ja 22 artikla), jonka mukaan valmistajilla olisi velvollisuus tarjota tarvittavat tiedot saataville millä tahansa soveltuvalla keinolla, antaisi hyödyllistä tietoa kuluttajille sekä myös jäsenvaltioille, jotta ne voivat tarvittaessa osallistua toimintaan kuluttajavalistuskampanjoilla.

Neuvosto on poistanut vaatimuksen, jonka mukaan elintarvikelisäaineiden on aina oltava asetettujen erityisten puhtausvaatimusten (eritelmien) mukaisia, ja todennut pelkästään, että niiden olisi oltava eritelmien mukaisia. Tällä muutoksella taataan, että elintarvikelisäaineet täyttävät epäpuhtauksien tasoa koskevat vaatimukset, ja samalla selvennetään sitä, että toisiinsa sekoitettujen tai liuokseksi muutettujen lisäaineiden ei aina tarvitse täyttää muita laatuperusteita, kuten niitä, jotka koskevat kosteuspitoisuutta tai happamuutta. Vastaavaa muutosta ehdotettiin alunperin Euroopan parlamentissa, mutta sitä ei kannatettu ensimmäisen käsittelyn äänestyksessä.

Yhteiseen kantaan on lisätty uusi johdanto-osan 16 kappale, jotta voitaisiin tarkemmin kuvata 17 artiklassa esitettyä siirtämisen periaatetta.

Mitä tulee yritykseltä yritykselle tai suoraan loppukäyttäjälle myytävien elintarvikelisäaineiden pakkausmerkintöihin, Euroopan parlamentti hyväksyi ensimmäisessä käsittelyssään elintarvike-entsyymejä koskevaan ehdotukseen useita tarkistuksia, joilla pyritään yksinkertaistamaan pakkausmerkintöjä koskevia säännöksiä. Yhteiseen kantaan otettiin mukaan samanlainen yksinkertaistaminen. Rakenteen ja sanamuodon eroista huolimatta elintarvikelisäaineita koskevat pakkausmerkintävaatimukset ovat suurelta osin vastaavia kuin entsyymejä koskevassa Euroopan parlamentin ehdotuksessa. Yhteiseen kantaan sisältyy myös samanlaisia säännöksiä kuin ne, joita Euroopan parlamentti ehdotti tarkistuksissa 42 ja 44 ja jotka koskevat vähimmäissäilyvyysaikaa/säilyvyyttä ja elintarvikelisäaineiden irtotavaratoimituksiin (esim. tankeissa) sovellettavia poikkeuksia. Yhteisessä kannassa on myös menty pidemmälle yksinkertaistettaessa suoraan loppukuluttajalle myytävien ja elintarvikkeiksi katsottavien elintarvikelisäaineiden pakkausmerkintöjä koskevia säännöksiä, jotka näin olleen kuuluvat elintarvikkeiden merkintöjä, esillepanoa ja mainontaa koskevan direktiivin 2000/13/EY pakkausmerkintävaatimusten piiriin. Komission muutettuun ehdotukseen oli sisällytetty Euroopan parlamentin tekemien tarkistusten keskeiset ideat, ja se kuvastaa niitä pakkausmerkintävaatimuksia, joita neuvosto yhteisessä kannassa puoltaa.

Yhteisessä kannassaan neuvosto on tehnyt joitakin muutoksia johdanto-osan 13 kappaleeseen ja 24 artiklaan, jotta selvennettäisiin, että uutta nanoteknistä elintarvikelisäaineen muotoa olisi pidettävä olennaisesti erilaisena tuotantomenetelmänä, minkä vuoksi edellytettäisiin uutta turvallisuusarviointia. Euroopan parlamentin tarkistuksessa 35 esitettiin myös erillisiä raja-arvoja nanoteknisille elintarvikelisäaineille. Komissio katsoi, että Euroopan parlamentin tarkistus ei ollut tarpeen, sillä erillisiä rajoituksia voidaan vahvistaa käyttöä koskevissa edellytyksissä, jos se katsotaan tarpeelliseksi turvallisuusarvioinnin pohjalta. Komissio hyväksyy kuitenkin yhteisessä kannassa ehdotettujen tarkistusten hengen. Katsotaan kuitenkin, että tätä periaatetta voitaisiin paremmin käsitellä erillisessä artiklassa, kuten komission muutettuun ehdotukseen sisältyvässä 11 artiklassa.

Kun elintarvikelisäaineiden nykyisiä hyväksyntiä tarkastellaan uudelleen ja niitä siirretään uuteen liitteeseen, on mahdollista, että uusien lisäaineiden tai elintarvikelisäaineiden uusien käyttötarkoitusten käynnissä olevat tarkastelut jouduttaisiin keskeyttämään. Tässä tapauksessa innovaatiotoiminta kärsisi ja elintarviketeollisuudelle koituisi vahinkoa. Neuvosto onkin ehdottanut tarkistusta, jolla mahdollistetaan nykydirektiivien muuttaminen komiteamenettelyllä tämän siirtymäkauden aikana, jotta niille elintarvikelisäaineille, joita koskevien hyväksyntien käsittely on kesken ja joista on jo saatu myönteinen lausunto Euroopan elintarviketurvallisuusviranomaiselta, voidaan myöntää hyväksyntä. Yhteiseen kantaan sisältyy tämän vuoksi uusi 29 artikla ja 33 artiklaan on tehty tästä johtuvia muutoksia.

Yhteiseen kantaan sisältyy muutos, jolla selvennetään, mitä ”käyttö sokerien asemesta säilyvyyden pidentämiseen” tarkoittaa, jotta tämä käsite olisi selkeämpi (7 artiklan b kohta). Euroopan parlamentti oli sitä vastoin ehdottanut tämän tekstin poistamista (tarkistus 73). Komissio voi hyväksyä yhteisessä kannassa ehdotetun uuden sanamuodon. Yhteiseen kantaan sisältyy myös lisäselvennys värejä koskevista erityisehdoista (8 b artikla), kun niitä käytetään yleisesti tiettyihin elintarvikkeisiin liittyvien aromien yksilöimisen apuna.

Komissio ehdotti alun perin, että elintarvikelisäaineiden määriä olisi yleensä sovellettava elintarvikkeisiin, jotka ovat valmiita syötäviksi, sillä tämä voi olla merkityksellistä saantilaskelmien kannalta. Neuvosto katsoo kuitenkin, että täytäntöönpanon valvonnan helpottamiseksi olisi selkeämpää ilmaista määrät markkinoille saatetuissa elintarvikkeissa, vaikka yhteiseen kantaan sisältyykin selkeyden vuoksi tarkistus, jossa täsmennetään, että niiden elintarvikkeiden osalta, jotka on palautettava ennalleen tai laimennettava, määrät olisi vahvistettava ennalleen palautettua tai laimennettua elintarviketta varten. Euroopan parlamentin tarkistukseen 37 sisältyi myös viittaus laimennettuun muotoon. Neuvoston ehdottaman lisäselvennyksen kanssa komissio voi hyväksyä sanamuodon muutoksen ”kaupan pidettäviin”.

Yhteisessä kannassa on muutettu 18 artiklaa siten, että siihen sisältyvät kaikki tulkintapäätökset, myös alun perin 2 artiklaan sisältynyt, siitä täyttääkö jokin aine elintarvikelisäaineen määritelmän. 18 artiklan säännösten soveltaminen on perusasetukseen sisältyvien sääntöjen täytäntöönpanoa (esim. elintarvikelisäaineen määritelmä). Tämän vuoksi se ei kuulu uuden valvonnan käsittävän sääntelymenettelyn piiriin, mikä myös kuvastuu yhteisessä kannassa. Euroopan parlamentin tarkistuksissa 12, 40 ja 47 ehdotetaan valvonnan käsittävää sääntelymenettelyä tällaisia päätöksiä varten.

Yhteiseen kantaan sisältyy 29 artiklan uusi säännös, jossa kuvastuu se, että pakkausmerkintöjä koskeviin säännöksiin tehtyjen muutosten vuoksi tarvitaan siirtymäkausi niille tuotteille, jotka eivät enää ole uusien sääntöjen mukaisia. Komissio sisällytti samanlaisen säännöksen muutetussa ehdotuksessaan 32 artiklaan, joka saattaa olla sille parempi paikka.

4. PÄÄTELMÄ

Komissio katsoo, että yhteinen kanta ilmentää täysin komission alkuperäisen ehdotuksen keskeisiä osia ja monien Euroopan parlamentin ensimmäisessä käsittelyssä esittämien tarkistusten henkeä.

Näin ollen komissio antaa tukensa yhteiselle kannalle, jonka neuvosto on hyväksynyt yksimielisesti.